**Архітэктурныя помнікі Зэльвеншчыны**

Зэльвеншчына насычана помнікамі дойлідства старажытнасці і нядаўняга мінулага, па якіх можна вывучаць цікавую і разнастайную гісторыка-культурную спадчыну краю. Нацыянальныя асаблівасці манументальнага дойлідства найбольш дасканала ўвасобіліся ў культавым будаўніцтве.

Адным з найбольш вядомых і цікавых з’яўляецца старажытная **царква-крэпасць у в. Сынкавічы**, якая знаходзіцца на ўсходняй мяжы раёна. Найбольш верагодны час яе пабудовы – канец XV - пачатак XVI стагоддзя. Храм пабудаваны ў стылі абароннага дойлідства – так званай інкастэляцыі, тып цытадэльнага царкоўнага будынка. Для якога характэрны высокія і тоўстыя сцены, вуглавыя вежы з байніцамі і машыкулямі.

У архітэктуры храма выразна выдзяляюць элементы раманскага стылю і готыкі. Тут спалучаюцца круглыя вежы, неглыбокія, разнастайныя па форме атынкаваныя і пабеленыя нішы на галоўным фасадзе, спічастыя вокны, зоркавыя скляпенні ў адной з апсід, высокі ўзнёслы дах і васьмігранныя вежы. Падобныя спалучэнні надаюць царкве яркасць і самабытнасць, ставяць яе ў шэраг помнікаў сусветнага значэння.

Наступным па значнасці помнікам архітэктуры на Зэльвеншчыне з’яўляецца **рэнесансавы касцёл**, размешчаны на паўночнай ускраіне **в. Крамяніца**. Ён пабудаваны ў 1617 г.з цэглы, атынкаваны і пабелены. Адносіцца да тыпу аднанефавых бязвежавых храмаў. У інтэр’еры знаходзіцца скульптурнае надмагілле фундатараў касцёла – Вольскіх, якое выканана ў традыцыях рэнесансу. На мармуравай пліце, якая размешчана ў нішы, выкананы барэльефныя выявы Міколы ў рыцарскіх даспахах і Барбары ў манаскім адзенні. Капазіцыя аздоблена калонамі, валютамі над бакавымі нішамі, картушам з гербамі. Такі кампазіцыйны прыём з’яўляецца арыгінальным і не сустракаецца больш ніўадным з храмаў Беларусі. Зараз касцёл Найсвяцейшага Божага Цела і святога Ежы.

Да ўзораў архітэктуры барока адносіцца **касцёл святога Міхаіла** **Архангела каля в.Луконіца**. На жаль, ён захаваўся не поўнасцю. Але добра захаваўся галоўны фасад, аздоблены ордэрнай пластыкай, дэкаратыўнай лепкаю. Гэта дазваляе аднесці помнік да перыяду позняга барока. Храм пабудаваны ў 1782 г. з цэглы. Адносіцца да аднанефавых базілікальных бязвежавых храмаў з пяціграннай звонку і круглай унутры апсідай і сакрысціяй з паўночнага боку.

У “гатычным ” накірунку эклетыкі пабудаваны **касцёл Ушэсця**, размешчаны на паўночным усходзе **аг. Дзярэчын**. Ён будаваўся з 1906 па 1910 г. з чырвонай цэглы. Храм адносіцца да тыпу аднанефавых з сіметрычнай аб’ёма-прасторавай кампазіцыяй. Над уваходным парталам, аздобленым стральчатай аркай і стылізаваным вымпергам, у сцяне, прарэзана тыповае для неагатычных пабудоў акно-ружа. Зараз касцёл Ушэсця Найсвяцейшай Панны Марыі.

Да неагатычнага накірунку ў архітэктуры Беларусі адносіцца і **касцёл Дабравешчання Найсвяцейшай Панны Марыі**, пабудаваны ў цэнтры **аг. Міжэрычы** ў 1912 г. з цэглы. Ён таксама адносіцца да тыпу аднавежавых аднанефных храмаў, мае развіты трансепт і трохгранную апсіду. Умацаванне сцен ступенчатымі контрфорсамі вельмі ўзбагачае пластыку фасадаў. Контрфорсы чаргуюцца рытмічна з высокімі стральчатымі аконнымі праёмамі.

У 1913 г. архітэктарам Юзэфам Піўсам Дзяконьскім пабудаваны цагляны **касцёл Прасвятой Тройцы ў г.п. Зэльва**. Касцёл пабудаваны ў стылі готыкі. У прыватнасці, гэта быў трэці, апошні этап яе развіцця – неаготыка (новая готыка). Яго дзве высокія стромкія вежы бачны здалёк пры пад’ездзе да мястэчка. Уваходная частка храма прадстаўлена ярка выяўленым экзанартэксам у выглядзе адкрытай галерэі з чаргаваннем паўцыркульных і спічастых арачак.Такі кампазіцыйны прыём з’яўляецца надзвычай арыгінальным і не сустракаецца больш ніў адным х храмаў Беларусі гэтага часу.

На тэрыторыі Зэльвенскага раёна захавалася шмат праваслаўных храмаў.

У XIX ст. у **м.Зэльва** архітэктарам Аляксандрам Градзецкім на фундаменце драўлянай царквы 1443 г. быў пабудаваны **Свята-Троіцкі храм**. Гэта аднанефавы храм з прамавугольным у плане масіўным аб’ёмам, да якога далучана квадратная двух’ярусная шатровая вежа-званіца з маленькім купалам на круглым барабане. Плоскія, без дэкору, сцены прарэзаны невялікімі прамавугольнымі аконнымі праёмамі, на званіцы – паўцыркулярнымі, якія аздоблены простымі ліштвамі з замковым каменем.

Цікаўны помнік народнага дойлідства размешчаны на ўсходняй **ускраіне в.Славацічы – царква**. Гэты храм быў пабудаваны на мяжы XVIII і XIX ст. і вызначаецца спалучэннем розных будаўнічых матэрыялаў: цэглы і дрэва. Зараз Свята-Георгіеўская царква.

Сярэдзіна і другая палова XIX ст. вызначаецца пераважным панаваннем эклетыкі ў архітэктуры, якая прыйшла на змену рамантычнаму напрамку. Эклетыка пакінула мноства помнікаў культавай і грамадзянскай архітэктуры. На Зэльвеншчыне захаваліся помнікі архітэктуры эклетыкі некалькіх плыняў. Адзін з іх – помнік так званай безстылёвай архітэктуры – **царква Яна**, якая паўстала на заходняй ускраіне **в. Вострава** ў другой палове XIX ст. Прамавугольны ў плане асноўны аб’ём і квадратная апсіда храма з рызніцамі пакрыта чатырохсхільнымі пакатымі дахамі, на каньках якіх над цэнтральным нефам і апсідай узвышаюцца маленькія купалкі на шасцігранных шыйках. Па вуглах храм умацаваны плоскімі лапаткамі, што некалькі ўзбагачае пластыку строгага па дэкору будынка. Зараз Міхайлаўская царква.

Псеўдарускі напрамак эклетыкі прадстаўлены **Спаса- Праабражэнскай царквой у цэнтры аг. Дзярэчын.** Яна была пабудавана ў сярэдзіне XIX ст. з цэглы. Кампазіцыя гэтага будынка складаецца з асноўнага, квадратнага ў плане аб’ёму, прамавугольнай звонку і паўкруглай унутры апсіды і бабінца. Трохсхільны дах асноўнага аб’ёму храма завершаны пяціглаўем – прыём старажытнай архітэктуры XI - XIII ст.

На жаль, зусім мала звестак захавалася **пра Івашкавіцкую** **царкву.** У вёсцыі Івашкавічы на ўзгорку размешчаны ўніяцкія могілкі з вялікімі каменнымі надмагіллямі. Царква пабудавана ў XVII стагоддзі на месцы могільніка. Узарвана кайзераўскімі салдатамі ў Першую сусветную вайну. Памеры цэглы ў муроўцы царквы: даўжыны—32 см, таўшчыня – 7 см.

На паўночна—заходняй ускраіне **вёскі Аляксандраўшчына** знаходзіцца **сядзібны дом**—помнік архітэктуры XIX стагоддзя. Пабудаваны ён у 1837 годзе. Цагляны аднапавярховы будынак, мае складаную аб’ёмна- прасторавую кампазіцыю. Прамавуголыны ў плане, ён перакрыты невысокім двухсхільным дахам. Уваходная частка вылучана рызалітам і мансардай. Да тарцовых частак бакавых крылаў далучаюцца трохгранныя эркеры. У архітэктурным абліччы сядзібы выразна прасочваюцца рысы неакласіцызму.

Сядзібны дом быў пабудаваны па праекту інжынера Юрыкава, састаўлены на палатне.

Адзін з найбольш часта сустракаемых на тэрыторыі Панямоння ўзораў вытворча-прамысловых пабудоў – захаваны ў **аг. Галынка** **вадзяны млын**. Млын адносіцца да тыпу берагавых. Ён пабудаваны ў канцы XIX ст. з бутавага каменя і цэглы на адным з прытокаў ракі Шчара. Гэта прамавугольны ў плане аднапавярховы будынак з мансардным паверхам.

Усе архітэктурныя помнікі створаны працавітымі рукамі нашых таленавітых продкаў. Хочацца аднаго – зберагчы гэта для будучых пакаленняў. Мінулае трэба ведаць не таму, што яно мінулае, а таму, што, адыходзячы , яно не змагло забраць сваіх вынікаў. Яно павінна жыць у нас назаўсёды і пераходзіць ад пакалення да пакалення. У гэтым наша моц.

<https://www.google.com/maps/d/edit?mid=19HojWEXRtvfo4K_BlDPkzW-jBKAWdGNj&ll=53.21887613572025%2C24.856155774263453&z=11>